สังคมข่าวหุ้น
ลาดหุ้นไทยปรับตัวเพิ่มขึ้น 7.5 จุด ปิดที่ 1,684 จุด รับสัญญาณบวกน้อย ๆ กรณียูเครนกับรัสเซียมีความคืบหน้าการเจรจายุติสงคราม
ลาดหุ้นไทยปรับตัวเพิ่มขึ้น 7.5 จุด ปิดที่ 1,684 จุด รับสัญญาณบวกน้อย ๆ กรณียูเครนกับรัสเซียมีความคืบหน้าการเจรจายุติสงคราม
29 มี.ค. 2565

จับตาสัญญาณดอกเบี้ย
ตลาดหุ้นไทยปรับตัวเพิ่มขึ้น 7.5 จุด ปิดที่ 1,684 จุด รับสัญญาณบวกน้อย ๆ กรณียูเครนกับรัสเซียมีความคืบหน้าการเจรจายุติสงคราม ส่วนพรุ่งนี้จับตาประชุมคณะกรรมการนโยบายการเงิน พิจารณาดอกเบี้ยนโยบาย หลังเงินเฟ้อพุ่งไม่หยุด
กลุ่มประกันดีดแรง รับบอนด์ยีลด์พุ่งสูงสุดรอบ 3 ปี ส่วนประชุมกนง. 30 มีนาคมนี้ ยังคงดอกเบี้ย หุ้นกลุ่มประกันปรับขึ้น รับผลดีจากอัตราผลตอบแทนพันธบัตรรัฐบาลสหรัฐ (Bond Yield) พุ่งขึ้นทำจุดสูงสุดในรอบ 3 ปี BLA, THREL, TIPH วอลุ่มเข้าหนาแน่นเก็งกำไรแนวโน้มผลประกอบการปีนี้
UPA แรง ธุรกิจใหม่ “เหมืองขุดเหรียญคริปโตฯ” ในสปป.ลาว ที่ “กวิน เฉลิมโรจน์” ผู้ช่วยประธานเจ้าหน้าที่บริหาร ประกาศเพิ่มวงเงินเป็น 820 ล้านบาท ลงทุนในธุรกิจสินทรัพย์ดิจิทัล ประเภทโรงงานและเครื่องขุดคริปโตเคอเรนซี ล่าสุดนักลงทุนสถาบันเข้าซื้อ Big Lot เพราะมองเห็นศักยภาพการเติบโตในอนาคต มั่นใจปี 2565 โตก้าวกระโดด
เจ้าของเก็บหุ้นคืน ล่าสุด ชมกมล พุ่มพันธุ์ม่วง เก็บ 7UP เพิ่ม 7.758% ด้านวิชัย วนวิทย์ เก็บหุ้น DIMET อีก 8.0888% และ ชัยสิทธิ์ วิริยะเมตตากุล เก็บ VIBHA เป็น 0.0073% ของสิทธิออกเสียงทั้งหมดของกิจการ จำนวนหลักทรัพย์ภายหลังการได้มาคิดเป็น 15.0045%
งานก่อสร้างรุ่ง ล่าสุด บมจ.เนาวรัตน์พัฒนาการ (NWR) ร่วมลงนามในสัญญาก่อสร้างโครงการ Terminal D Phase 2A, 2B and 2C Laemchabang Thailand มูลค่าโครงการ 3,451,983,288.00 บาท จาก Hutchison Laemchabang Terminal Limited ระยะเวลาก่อสร้าง 1,020 วัน นับจากวันที่แจ้งให้เริ่มงาน
เกรียงศักดิ์ บัวนุ่ม ประธานกรรมการบริหาร WGE และ วิเชียร แพทยานันท์ ประธานเจ้าหน้าที่บริหาร บมจ.เจ้าพระยามหานคร (CMC) ร่วมลงนามสัญญาก่อสร้างอาคารพักอาศัยสูง 8 ชั้น 2 อาคาร ในโครงการ ชาโตว์ อินทาวน์ แอท เสนาสเตชั่น มูลค่ารวม 292.50 ล้านบาท ประกอบด้วย งานโครงสร้าง สถาปัตยกรรม ระบบประกอบอาคาร งานภูมิสถาปัตยกรรมและตกแต่งภายใน โดยมีระยะเวลาการก่อสร้าง 12 เดือน
พีรพงศ์ นิธิไกรวุฒิ หัวหน้าเจ้าหน้าที่บริหารผลิตภัณฑ์สินเชื่อธุรกิจ ทีเอ็มบีธนชาต หรือ ทีทีบี (ttb) เดินหน้าพัฒนาผลิตภัณฑ์สนับสนุนผู้ประกอบการเอสเอ็มอี ขับเคลื่อนธุรกิจก้าวข้ามความท้าทายในปี 2565 ส่งสินเชื่อธุรกิจ “ทีทีบี เอสเอ็มอี สมาร์ท แอนด์ ฟาสต์” (ttb sme smart and fast) เสริมสภาพคล่องเร่งด่วน ชูจุดเด่น อนุมัติเร็ว ให้วงเงินสูงสุดถึง 10 ล้านบาท ผ่อนชำระนานถึง 12 ปี มาพร้อมเครื่องมือดิจิทัล ttb business one ช่วยให้การเบิกใช้เป็นเรื่องง่าย สามารถบริหารธุรกิจของเอสเอ็มอีได้สะดวกยิ่งขึ้น
ฮาราลด์ ลิงค์ ประธาน บี.กริม และประธานเจ้าหน้าที่บริหาร BGRIM ร่วมงานกับกลุ่ม TRUE หลังบันทึกข้อตกลงความร่วมมือในการพัฒนานวัตกรรมดิจิทัลเพื่อธุรกิจพลังงาน เตรียมความพร้อมด้านดิจิทัลต่อยอดสู่การสร้างระบบนิเวศเศรษฐกิจใหม่ มุ่งส่งเสริมศักยภาพการผลิตและเพิ่มประสิทธิภาพในการแข่งขันให้กับภาคเอกชนและสตาร์ตอัพยุคใหม่ ตลอดจนยกระดับอุตสาหกรรมพลังงานยุคดิจิทัล ควบคู่กับการดูแลสังคมและสิ่งแวดล้อมอย่างยั่งยืน
อัศวิน เตชะเจริญวิกุล กรรมการผู้จัดการใหญ่ บมจ.เบอร์ลี่ ยุคเกอร์ (BJC) ตั้งเป้ายอดขายรวมปี 2569 อยู่ที่ 2.7 แสนล้านบาท โดยที่ตามแผนการดำเนินงานระยะกลางในช่วง 5 ปีนี้ (ปี 2565-2569) จะผลักดันยอดขายให้เติบโตเฉลี่ย 11-16% ต่อปี โดยกลยุทธ์สำคัญยังคงเดินหน้าในการขยายช่องทางการจัดจำหน่ายสินค้า และขยายสาขาร้านค้าในเครืออย่างต่อเนื่อง ซึ่งจะเน้นการขยายตลาดในกลุ่มอาเซียน เพราะมองเห็นศักยภาพที่จะสามารถเติบโตได้อีกมาก และเป็นตลาดค่อนข้างใหญ่ที่มีกำลังซื้อสูงขึ้น ช่วยหนุนการเติบโตของยอดขายให้เป็นไปตามเป้าหมายที่ตั้งไว้